b'\n_START_ARTICLE_\nJ\xc5\xabras Bajer\xc4\x8dius\n_START_PARAGRAPH_\nJ\xc5\xabras Bajer\xc4\x8dius (g. 1938 m. lapkri\xc4\x8dio 20 d. Kaune) \xe2\x80\x93 choro dirigentas, pianistas, pedagogas.\n_START_SECTION_\nBiografija\n_START_PARAGRAPH_\n1948\xe2\x80\x931953 m. skambinti fortepijonu mok\xc4\x97si Kauno vaik\xc5\xb3 muzikos mokykloje, 1954 m. baig\xc4\x97 12-\xc4\x85j\xc4\x85 vidurin\xc4\x99 mokykl\xc4\x85, 1953\xe2\x80\x931956 m. choro dirigavimo mok\xc4\x97si J. Gruod\xc5\xbeio muzikos mokykloje (d\xc4\x97st. A. Kairys). Mokykl\xc4\x85 baig\xc4\x99s su pagyrimu, 1956\xe2\x80\x931961 m. choro dirigavim\xc4\x85 studijavo Lietuvos valstybin\xc4\x97je konservatorijoje (doc. K. Kavecko klas\xc4\x97). Studijas baig\xc4\x97 su pagyrimu. 1961\xe2\x80\x931964 m. \xc4\x8dia dar studijavo K. \xc5\xbdi\xc5\xabrai\xc4\x8dio, Ch. Pota\xc5\xa1insko ir T. Klimavi\xc4\x8di\xc5\xabt\xc4\x97s fortepijono klas\xc4\x97se. 1976 m. dirigavimo kvalifikacij\xc4\x85 k\xc4\x97l\xc4\x97 Maskvos valstybin\xc4\x97je P. \xc4\x8caikovskio konservatorijoje (prof. A. Chazanovo ir prof. V. Sokolovo klas\xc4\x97s), 1976\xe2\x80\x931980 m. tobulinosi Kazan\xc4\x97s valstybin\xc4\x97s konservatorijos asistent\xc5\xabroje (prof. S. Kaza\xc4\x8dkovo choro dirigavimo klas\xc4\x97), 1983 m. sta\xc5\xbeavo Latvijos valstybin\xc4\x97je J. Vytuolio (Vltols) konservatorijoje (doc. A. Kr\xc5\xabminio (Kr\xc5\xabmin\xc5\xa1) choro dirigavimo klas\xc4\x97 ir doc. V. Sinaiskio operinio \xe2\x80\x93 simfoninio dirigavimo klas\xc4\x97) ir 1984 m. Talino valstybin\xc4\x97je konservatorijoje (prof. K. Arengo choro dirigavimo klas\xc4\x97)._NEWLINE_Mokydamasis Kaune, 1955\xe2\x80\x931956 m. buvo vaik\xc5\xb3 muzikos mokyklos koncertmeisteris, 1956\xe2\x80\x931961 m. Vilniaus 2-\xc5\xb3j\xc5\xb3 vaik\xc5\xb3 nam\xc5\xb3 meno vadovas. 1958\xe2\x80\x931965 m. dainavo Lietuvos radijo ir televizijos vyr\xc5\xb3 vokaliniame kvartete, kartu su estradiniu orkestru (dirigentas J. Vadauskas) padar\xc4\x97 \xc4\xafra\xc5\xa1\xc5\xb3 radijui, dalyvavo koncertuose ir videoklip\xc5\xb3 gamyboje. 1960\xe2\x80\x931961 m. Lietuvos radijo ir televizijos vaik\xc5\xb3 ir jaunimo redakcijos redaktorius, 1961\xe2\x80\x931963 m. Nemen\xc4\x8din\xc4\x97s kult\xc5\xabros nam\xc5\xb3 meno vadovas ir muzikos mokytojas vidurin\xc4\x97je mokykloje, vadovavo vaik\xc5\xb3 ir kult\xc5\xabros darbuotoj\xc5\xb3 moter\xc5\xb3 chorams. 1962\xe2\x80\x931967 m. Vilniaus valstybinio pedagoginio instituto Estetinio lavinimo katedros d\xc4\x97stytojas ir kartu su M. Gedvilaite student\xc5\xb3 akademinio mi\xc5\xa1riojo choro vadovas. 1965 m. prie Lietuvos teatro draugijos aktori\xc5\xb3 nam\xc5\xb3 Muzik\xc5\xb3 sekcijos sub\xc5\xabr\xc4\x97 pirm\xc4\x85j\xc4\xaf Lietuvoje kamerin\xc4\xaf mi\xc5\xa1r\xc5\xb3j\xc4\xaf chor\xc4\x85, kuris dainavo XIII\xe2\x80\x93XVIII a. ir \xc5\xa1iuolaikini\xc5\xb3 kompozitori\xc5\xb3 k\xc5\xabrinius. 1967 m. ataskaitiniame koncerte Vilniaus Arkikatedroje pirm\xc4\x85 kart\xc4\x85 pokario metais atliko S. Sasnausko \xe2\x80\x9eAd multos annos"._NEWLINE_1967\xe2\x80\x931973 m. Lietuvos valstybin\xc4\x97s konservatorijos Solinio dainavimo katedros d\xc4\x97stytojas, kamerinio mi\xc5\xa1riojo choro ir senovinio meno ansamblio vadovas. Chore ir ansamblyje dalyvavo Vilniaus miesto auk\xc5\xa1t\xc5\xb3j\xc5\xb3 ir auk\xc5\xa1tesni\xc5\xb3j\xc5\xb3 muzikos mokykl\xc5\xb3 d\xc4\x97stytojai ir studentai (vokalistai, chorverd\xc5\xbeiai, aktoriai, instrumentalistai). Kamerinis choras ne vien\xc4\x85 k\xc5\xabrin\xc4\xaf Lietuvoje atliko pirm\xc4\x85 kart\xc4\x85: J. S. Bacho choralus chorui ir vargonams, B. Kutavi\xc4\x8diaus siuit\xc4\x85 \xe2\x80\x9eKeturi temperamentai\xe2\x80\x9c, K. Brundzait\xc4\x97s vokalin\xc4\xaf cikl\xc4\x85 \xe2\x80\x9eSeptynios m\xc4\xafsl\xc4\x97s i\xc5\xa1 lietuvi\xc5\xb3 tautosakos\xe2\x80\x9c ir kt. Senovinio meno ansamblis propagavo Renesanso epochos muzik\xc4\x85, \xc5\xa1okius, proz\xc4\x85 ir poezij\xc4\x85. 1962\xe2\x80\x931975 m. Lietuvos valstybin\xc4\x97s konservatorijos koncertmeisteris; akompanavo solistams ir dalyvavo kameriniuose ansambliuose, dar\xc4\x97 \xc4\xafra\xc5\xa1us Lietuvos radijui. 1972\xe2\x80\x931975 m. sureng\xc4\x97 koncert\xc5\xb3 cikl\xc4\x85 \xe2\x80\x9eI\xc5\xa1 vokalin\xc4\x97s - instrumentin\xc4\x97s muzikos istorijos". Instrumentinis \xe2\x80\x93 vokalinis ansamblis populiarino XIV\xe2\x80\x93XX a. muzik\xc4\x85, koncertavo Lietuvoje ir Maskvoje._NEWLINE_1975\xe2\x80\x931980 m. J. Bajer\xc4\x8dius buvo Leningrado valstybin\xc4\x97s N. Rimskio-Korsakovo konservatorijos Petrozavodsko filialo Choro dirigavimo katedros vyr. d\xc4\x97stytojas, student\xc5\xb3 kamerinio mi\xc5\xa1riojo choro vadovas. Sureng\xc4\x97 lietuvi\xc5\xb3 kompozitori\xc5\xb3 autorini\xc5\xb3 koncert\xc5\xb3 ir senovin\xc4\x97s muzikos bei poezijos vakar\xc5\xb3. M. K. \xc4\x8ciurlionio gimimo 100-\xc5\xb3j\xc5\xb3 metini\xc5\xb3 proga suorganizavo mokslin\xc4\x99 konferencij\xc4\x85 M. K. \xc4\x8ciurlionio k\xc5\xabryba ir jos vieta pasaulio mene\xe2\x80\x9e, pirm\xc4\x85 kart\xc4\x85 pokario metais originalo kalba atliko jo kantat\xc4\x85 \xe2\x80\x9eDe profundis\xe2\x80\x9c._NEWLINE_1980\xe2\x80\x931998 m. Daugpilio (Latvija) pedagoginio instituto (nuo 1993 m. pedagoginis universitetas) Choro dirigavimo katedros vyr. d\xc4\x97stytojas, nuo 1991 m. docentas; 1982\xe2\x80\x931983 m. Muzikos pedagogikos skyriaus ir Choro dirigavimo katedros ved\xc4\x97jas, 1980\xe2\x80\x931981 m. kamerinio mi\xc5\xa1riojo choro vadovas, 1981\xe2\x80\x931985 m. ir 1987\xe2\x80\x931988 m. stacionaro ir neakivaizdinio skyriaus moter\xc5\xb3 choro vadovas. Instituto mergin\xc5\xb3 chor\xc4\x85 pareng\xc4\x97 1988 m. Baltijos student\xc5\xb3 dain\xc5\xb3 \xc5\xa1ventei \xe2\x80\x9eGaudeamus-X" Vilniuje. Auk\xc5\xa1tosiose mokyklose i\xc5\xa1ugd\xc4\x97 apie 100 choro dirigent\xc5\xb3._NEWLINE_Nuo 1988 m. i\xc5\xa1 Latvijos va\xc5\xbein\xc4\x97jo \xc4\xaf Lietuv\xc4\x85 ir t\xc4\x99s\xc4\x97 muzikin\xc4\x99 veikl\xc4\x85. Kelet\xc4\x85 met\xc5\xb3 dirbo Vilniaus vaik\xc5\xb3 ir paaugli\xc5\xb3 klub\xc5\xb3 susivienijimo metodiniame centre, 1991 m. Vilniaus 22-ojoje (nuo 1993 m. M. Dauk\xc5\xa1os) vidurin\xc4\x97je mokykloje suorganizavo kamerin\xc4\xaf mergai\xc4\x8di\xc5\xb3 chor\xc4\x85 \xe2\x80\x9eLietuvait\xc4\x97s" (1994), kuris daug koncertuoja Lietuvoje ir svetur, gieda ba\xc5\xbeny\xc4\x8diose ir dalyvauja \xc4\xafvairioje kult\xc5\xabrin\xc4\x97je veikloje. Kartu su Daugpilio pedagoginio universiteto d\xc4\x97stytoja V. Jasmane (padedant buvusiam Latvijos ambasadoriui Lietuvoje A. Sarkaniui) 1993 m. M. Dauk\xc5\xa1os vidurin\xc4\x97je mokykloje \xc4\xafk\xc5\xabr\xc4\x97 latvi\xc5\xb3 muzikos studij\xc5\xb3 centr\xc4\x85._NEWLINE_J. Bajer\xc4\x8dius buvo chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 \xc5\xbeiuri pirmininkas ir narys. Jis ved\xc4\x97 dirigavimo ir darbo su choru pamokas Maskvos (1975), Kazan\xc4\x97s (1979) ir Rygos (1983) konservatorijose, skait\xc4\x97 prane\xc5\xa1imus respublikin\xc4\x97se ir tarptautin\xc4\x97se mokslin\xc4\x97se konferencijose Petrozavodske (1975), Rezekn\xc4\x97je (1995) ir Daugpilyje (1985 ir 1995), u\xc5\xbesienio leidiniuose ir periodin\xc4\x97je spaudoje paskelb\xc4\x97 metodini\xc5\xb3 ir mokslini\xc5\xb3 straipsni\xc5\xb3, pareng\xc4\x97 mokymo program\xc5\xb3 Latvijos auk\xc5\xa1tosioms mokykloms: \xe2\x80\x9eDirigavimas\xe2\x80\x9c (1996) ir \xe2\x80\x9eDirigavimo mokymo metodika" (1996). Suk\xc5\xabr\xc4\x97 vokalin\xc4\x97s ir instrumentin\xc4\x97s muzikos k\xc5\xabrini\xc5\xb3.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'